**Az előterjesztést megtárgyalta:**

- Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2019. április havi rendes ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, melynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az osztály munkáját érintően az alábbi új jogszabályok kerültek kihirdetésre:

*A jogalkotással összefüggő jogszabályok*

2019. március 15. napján hatályba lépett a jogalkotásról szóló 2010. évi CXXX. törvény (a továbbiakban: Jat.) módosítása. A törvénymódosítás alapja az Alaptörvény 2019. január 1-jétől hatályos hetedik módosítása, amely alapján a bíróságoknak a jogszabályok céljának megállapítása során a jogszabály megalkotására vagy módosítására irányuló javaslat indokolását is figyelembe kell venniük.

Ennek megfelelően módosult a Jat. indokolásokra vonatkozó szabályozása is, amely szerint a rendelet kihirdetését követően az indokolást is közzé kell tenni. A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III.13.) IM rendelet alapján az önkormányzati rendelet tervezetéhez tartozó, a megalkotását megelőzően rendelkezésre álló, végső előterjesztői indokolást a Nemzeti Jogszabálytárban kell közzétenni.

A rendelet tervezetéhez tartozó indokolást abban az esetben nem kell közzétenni, ha a jogszabály jelentős társadalmi, gazdasági, költségvetési hatása, környezeti és egészségi következménye, adminisztratív terheket befolyásoló hatása nem kimutatható, illetve ha a jogszabály technikai vagy végrehajtási jellegű. Ebben az esetben az indokolás végén szükséges az erre vonatkozó álláspontot kifejteni.

Fentiekkel összefüggésben 48/2019. (III.13.) Korm. rendeletében a Kormány is módosította a Nemzeti Jogszabálytárról szóló 338/2011. (XII.29.) Korm. rendeletét, amelybe szintén bekerültek az indokolások közzétételét előíró szabályok.

Az indokolások nyilvánosságára vonatkozó szabályokat erősíti az az új Jat.-rendelkezés is, amely szerint azon rendeleteket, ahol törvény valamely állami, helyi önkormányzati vagy más szervezet számára kifejezetten jogot biztosít arra, hogy a jogállását vagy a feladatkörét érintő jogszabályok tervezeteit véleményezhesse, gondoskodni kell arról, hogy a jogszabály tervezete mellett az ahhoz tartozó indokolás is megismerhető és véleményezhető legyen.

Kiegészültek az előzetes hatásvizsgálattal kapcsolatos szabályok is. A Jat. új 17/A. §-a alapján: „A jogszabály előkészítőjének feladata, hogy az előzetes hatásvizsgálat eredményét mérlegelje, és - a jogalkotás alapvető követelményei figyelembevételével - akkor tegyen javaslatot a jogszabály megalkotására, ha az a szabályozási cél eléréséhez feltétlenül szükséges.” Ezt követően az önkormányzati rendeleteknél az előzetes hatásvizsgálat során a különböző hatások vizsgálata után mérlegelni kell, hogy a rendelet megalkotása a szabályozási cél eléréséhez feltétlenül szükséges-e.

Új jogszabály-szerkesztési szabály a Jat.-ban, amely szerint önkormányzati rendeletnél megszűnt az az eddig fennálló tilalom, hogy nem lehet módosítani a rendelet bevezető részét. A módosítás oka, hogy a Kúria a gyakorlata alapján pusztán a bevezető rész nem megfelelősége miatt az önkormányzati rendeletek törvénysértését állapítja meg, és a teljes jogszabályt megsemmisíti. A hivatkozás alapja éppen az, hogy a Jat. nem tette lehetővé a bevezető rész módosítását, így a hibás bevezető rész hibáját csak új rendelet kiadásával lehetett biztosítani. Ezen helyzetek kezelése érdekében lehetővé válik, hogy az önkormányzati rendelet bevezető része módosítható legyen. Az egyes rendeletek innentől számított első módosításainál így hatályosítani célszerű a rendelet felhatalmazó rendelkezéseinek, illetve a feladatkörnek a megjelölését a rendeletek bevezető részében.

A jelen Közgyűlésre előterjesztett önkormányzati rendeletek előkészítésekor már az új szabályok szerint jártunk el.

*Egyéb jogszabályok*

2019. április 15. napjától módosult a hagyatéki eljárás egyes cselekményeiről szóló 29/2010. (XII.31.) KIM rendeletnek a hagyatéki eljárási igazolás adattartalmára vonatkozó 2. melléklete.

Továbbá a Helyi Választási Irodát érintően márciusban hatályba léptek az Európai Parlament tagjainak 2019. évi választásához kapcsolódó jogszabályok.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően. A 2019.02.01. - 2019.03.31. közötti időszakban 125 db szerződés jogi kontrolljára került sor, az alábbi havi bontásban:

2019.02.01. - 2019.02.28.: 73 szerződés;

2019.03.01. - 2019.03.31.: 52 szerződés.

Az iroda nyilvántartja a hatályos rendeleteket, gondoskodik azok kihirdetéséről.

A 2019. március 13-i Közgyűlésen elfogadott rendeletek 2019. március 19-én kerültek kihirdetésre:

* az önkormányzat 2018. évi költségvetéséről szóló 3/2018. (II.21.) önkormányzati rendelet módosításáról szóló 1/2019. (III.19.) önkormányzati rendelet – hatályba lépett: 2019. március 20. napján;
* a Polgármesteri Hivatalban és a Közterület-felügyeletnél dolgozó köztisztviselők közszolgálati jogviszonyának egyes kérdéseiről szóló 17/2012. (IV.5.) önkormányzati rendelet módosításáról szóló 2/2019. (III.19.) önkormányzati rendelet – hatályba lépett: 2019. március 20. napján;
* a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 3/2019. (III.19.) önkormányzati rendelet – hatályba lép: 2019. április 18. napján;
* az önkormányzat 2019. évi átmeneti gazdálkodásáról szóló 4/2019. (III.19.) önkormányzati rendelet – hatályba lépett: 2019. március 20. napján, hatályát vesztette 2019. április 2. napján.

A 2019. március 27-i Közgyűlésen elfogadott rendelet 2019. április 1-én került kihirdetésre:

* az önkormányzat 2019. évi költségvetéséről szóló 5/2019. (IV.1.) önkormányzati rendelet – hatályba lépett: 2019. április 2. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az általuk módosított további rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2019. február 28-i, március 13-i és március 27-i Közgyűléseken hozott normatív határozatok, valamint az ülések jegyzőkönyvei is megküldésre, illetve – a nyilvános üléseket illetően – kihirdetésre és a honlapra feltöltésre kerültek.

Az iroda elkészítette a Polgármesteri Hivatal 2019. január 1. és 2019. március 31. napja közti időszakra vonatkozó iktatókönyvek szerinti hivatali statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2019.01.01. - 2019.03.31. közötti időszakban** | | | |
|  |  |  |  | |
| **Ágazat** | **Főszám** | **Alszám** | |
| **A) PÉNZÜGYEK** | **5719** | **6474** | |
| A.1. Adóigazgatási ügyek | 5719 | 6474 | |
| **B) EGÉSZSÉGÜGYI IGAZGATÁS** | **35** | **77** | |
| **C) SZOCIÁLIS IGAZGATÁS** | **1688** | **3695** | |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **688** | **3388** | |
|  |  | |
| E.1. Környezet- és természetvédelem | 47 | 92 | |
| E.2. Építésügyek, településrendezés, területrendezés | 136 | 1640 | |
| E.3 Építésügy | 336 | 1140 | |
| E.4 Kommunális ügyek | 169 | 516 | |
| **F) KÖZLEKEDÉS ÉS HÍRKÖZLÉSI IGAZGATÁS** | **607** | **1354** | |
| **G) VÍZÜGYI IGAZGATÁS** | **78** | **113** | |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **1498** | **5749** | |
| H.1. Anyakönyvi és állampolgársági ügyek | 398 | 1196 | |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 2 | 138 | |
| H.3. A Választásokkal kapcsolatos ügyek | 11 | 83 | |
| H.7. Igazságügyi igazgatás | 15 | 64 | |
| H.8. Egyéb igazgatási ügyek | 1072 | 4268 | |
| **I) LAKÁSÜGYEK** | **329** | **1172** | |
| **J) GYERMEKVÉDELMI ÉS GYÁMÜGYI IGAZGATÁS** | **150** | **494** | |
| **K) IPARI IGAZGATÁS** | **79** | **127** | |
| **L) KERESKEDELMI IGAZGATÁS, TURISZTIKA** | **131** | **303** | |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **136** | **332** | |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **75** | **335** | |
| **R) SPORTÜGYEK** | **9** | **44** | |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **1132** | **6975** | |
| U.1. Képviselő-testület iratai | 17 | 56 | |
| U.2. Kisebbségi önkormányzat iratai | 8 | 26 | |
| U.3. Szervezet, működés | 346 | 1379 | |
| U.4. Iratkezelés, ügyvitel | 44 | 143 | |
| U.5. Személyzeti, bér- és munkaügyek | 57 | 1296 | |
| U.6. Pénz- és vagyonkezelés | 660 | 4075 | |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **6** | **9** | |
| X.1. Honvédelmi igazgatás | 2 | 0 | |
| X.2. Polgári védelmi, katasztrófavédelmi igazgatás | 4 | 9 | |
| **Összesen:** | **12360** | **30641** | |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. Az előző beszámoló óta eltelt időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Hónap** | **Általános információk** | **Szociális ügyek** | **Lakás-ügyek** | **Adó-ügyek** | **Kommun. ügyek** | **Keresked. ügyek** | **Erzsébet utalvány** | **Szt. Márton kártya** |
| febr. | 508 | 666 | 255 | 197 | 60 | 115 | 6 | 750 |
| márc. | 534 | 567 | 259 | 419 | 71 | 104 | 4 | 1115 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ezek számadatai az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| február | 552 | 226 |
| március | 569 | 208 |

A **Közgazdasági és Adó Osztály** vezetője az alábbi tájékoztatást adta az osztály munkájáról:

|  |  |  |  |  |  |  |
| --- | --- | --- | --- | --- | --- | --- |
| **KIMUTATÁS A 2019. ÁPRILIS 10-IG BEFOLYT ADÓBEVÉTELEKRŐL** | | | | | | |
|  |  | |  | |  | |
| Számlák megnevezése | | 2019. évi előirányzat | | 2019. április 10-ig befolyt | | Teljesítés az éves előirányzat %-ban | |
| iparűzési adó | | 9 200 000 000 Ft | | 3 415 390 262 Ft | | 37,12 % | |
| építményadó | | 1 280 000 000 Ft | | 599 163 519 Ft | | 46,80 % | |
| gépjárműadó | | 275 000 000 Ft | | 135 401 577 Ft | | 49,23 % | |

A befolyt tételek a végrehajtással beszedett összegekkel együtt értendők. Figyelemmel az adóév hátralévő szakaszában az egyes adónemekben megállapított befizetési határidőkben esedékes további teljesítésekre, valamint az intenzív végrehajtási munka várható eredményességére, megállapítható, hogy az adóbevételek alakulása időarányosan történik.

2019. április elején önkormányzati adóhatóságunk is csatlakozott az ASP országosadórendszerhez. A korábban használt, úgynevezett „Önkado” adónyilvántartó program megszüntetésre került, és egy új központi ASP.ADO szakrendszer lépett a helyébe. A régi programból az adatáttöltés és az új programnak a végleges élesítése sikeresen lezajlott.

Önkormányzati adóhatóságunk és az ASP Központ is azon dolgozik, hogy az átállás gördülékenyen megvalósuljon, és a nyújtott szolgáltatások színvonala minél inkább az ügyfelek megelégedettségét szolgálja.

Az ASP (Application Service Provider, magyarul alkalmazás-szolgáltató) modell lényege, hogy az adózók (felhasználók) egy egyszerű böngészőprogram segítségével az interneten keresztül vehetik igénybe a távoli szolgáltató központtól a tevékenységük támogatásához szükséges szoftvereket, alkalmazásokat, amelyek segítenek a gazdálkodási, adóztatási, hagyatéki, kereskedelmi feladatok ellátásában.

Az Önkormányzati Hivatali Portál (OHP) lett az önkormányzati ASP rendszerben az elektronikus önkormányzati ügyintézés helyszíne. Emiatt jelentősen megváltozik az adózók ügyindítása, egyenleg lekérdezése és későbbiekben az adófizetése (EFER) is.

A csatlakozást követően megváltozott az ügyintézésben használt nyomtatványok formái is. „ÁNYK” helyett „iForm" űrlapok kerülnek bevezetésre, amelyeket az Önkormányzati Hivatali Portálról lehet elérni.

A felületen Szombathely önkormányzati adóhatóságánál igénybe vehető elektronikus ügyintézési szolgáltatások az alábbiak:

1. Adóegyenleg lekérdezés: Az ügyfél lekérheti adott településhez tartozó helyi adó egyenlegét. Az egyenleg lekérdezéséhez a felhasználónak másodlagos azonosítóként az Ügyfélkapus azonosítás után meg kell adnia az adóazonosító jelét, vagy adószámát is. Azonosítás után a felhasználó lekérdezheti az adott településen belül személyes egyenlegét, vagy azon (természetes vagy jogi) személyek egyenlegét, amelyeket mint képviseleti joggal felruházott személyként összerendelési nyilatkozatban kérelmezett az önkormányzatnál.

2. Ügyindítás: Egy elektronikus űrlap benyújtása. A település és az ügy kiválasztása után az űrlapkitöltő alkalmazás segítségével tudja az ügyfél kitölteni és elektronikusan beküldeni az űrlapot. Az ügyindítás bejelentkezéshez kötött szolgáltatás.

Az **Egészségügyi és Közszolgálati Osztály** vezetője a ***Lakás és Szociális Iroda*** munkájáról az alábbi tájékoztatást adta:

**2019. február 28-tól – 2019. április 11. napjáig** az irodára hatósági ügyekben beérkezett kérelmek száma az alábbiak szerint alakult:

A gyermekek védelméről és a gyámügyi igazgatásról szóló 1997. évi XXXI. törvény alapján rendszeres gyermekvédelmi kedvezmény megállapítására vonatkozó kérelmek száma: 64 db.

Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II. 27.) önkormányzati rendelete által szabályozott támogatások:

* átmeneti támogatás megállapítása iránti kérelmek száma: 360 db,
* rendkívüli szociális krízishelyzetre tekintettel nyújtott támogatás: 246 db,
* fűtési támogatás: 4 db,
* a gyógyszer- és gyógyászati segédeszköz kiadások viseléséhez nyújtott rendszeres települési támogatás: 36 db,
* önkormányzati tulajdonú lakásban lakók lakbértámogatása: 46 db,
* nem önkormányzati lakásban lakók lakbértámogatása: 11 db,
* étkezési díj méltányosságból való csökkentése iránti kérelmek száma: 195 db.

A kérelmek elbírálása mellett az ügyintézők – az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

A hatósági ügyekben a jogszabályban előírt ügyintézési határidőt az iroda betartotta.

Szombathely Megyei Jogú Város polgármestere pályázatot hirdetett 2019. április 05. napjától 2019. április 29. napjáig helyreállított lakás, és lakás helyreállításának vállalásával történő bérbeadásra. A pályázatban 4 db helyreállított és 7 db felújítandó önkormányzati tulajdonú lakás szerepel.

Az ***Egészségügyi, Kulturális és Koordinációs Iroda*** sokrétű feladataiból (egészségügy, önkormányzati programok, kultúra, civil kapcsolatok stb.) fakadóan igen összetett tevékenységet folytat. A közgyűlési döntések előkészítésében, valamint a kapcsolódó bizottságok kiszolgálásában (előkészítés és végrehajtás) folyamatos az iroda tevékenysége. Az önkormányzati támogatások szerződéseivel kapcsolatos tevékenység, továbbá a képviselői keretek bizonyos részének az intézése is az iroda feladata. A 2015. február 15-től hatályos SZMSZ szerint az iroda látja a Szent Márton kártyával, a „Szombathely visszavár” ösztöndíjjal, valamint az „Aktív időskor Szombathelyen”, a „Szombathely, a Segítés Városa” elnevezésű önkormányzati programsorozattal kapcsolatos feladatokat is. 2016. évtől a „Kariatida” tanulmányi támogatással kapcsolatos teendőket is az iroda látja el. A 2019. január 1. napjától megújuló Szent Márton kártyarendszer regisztrációs kérelmeinek feldolgozása is az iroda hatáskörébe tartozik. Többletfeladatként jelentkezik a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény módosítása miatt a feladat-ellátási megállapodások felülvizsgálata, az új közművelődési megállapodások előkészítése, Közgyűlés elé terjesztése.

A **Városfejlesztési Kabinet** vezetője az osztály feladatairól és futó projektjeiről az alábbi tájékoztatást adta:

Szombathely Megyei Jogú Város Közgyűlésének döntése alapján a Terület- és Településfejlesztési Operatív Program újonnan megjelent felhívásaira 2019. március 26-án benyújtásra került *„A Ferenczy utca hiányzó szakaszának kiépítése”* és a „*Szombathely fenntartható mobilitási tervének elkészítése”* című támogatási kérelem. Jelenleg minkét kérelem elbírálás alatt áll.

2019. március 18-án aláírásra kerültek az *Oladi Szakgimnáziuma és Szakközépiskola*, valamint a *Maros Óvoda* és a *Pipitér Óvoda* energetikai fejlesztésére vonatkozó projektek támogatási szerződései.

A Modern Városok Program szombathelyi elemeivel kapcsolatos adatszolgáltatási és egyeztetési feladatok ellátása folyamatos a Miniszterelnökség és az érintett minisztériumok felé valamennyi programelem tekintetében, az egyes fejlesztések projektgazdáinak bevonásával.

Az időszak során előrehaladási jelentés került benyújtásra a Miniszterelnökség részére *„A szombathelyi Gothard-kastély felújítása és hasznosításának előkészítése”* és a *„Szombathelyi Szent Márton Terv és Szent Márton Programsorozat megvalósításának támogatása – a Szent Márton Terv II. üteme keretében tervezett, a város fejlesztésére és megújítására irányuló beruházások további ütemezett támogatása”* tárgyú fejlesztésekre vonatkozóan.

A *Gothard-kastély fejlesztése* tekintetében újabb kezdeményezés került megküldésre a megvalósításhoz szükséges forrás biztosítása érdekében, a Közgyűlés által elfogadott megvalósíthatósági tanulmánynak megfelelően.

Módosítási kezdeményezés került benyújtásra a Miniszterelnökség részére a *Szent Márton Terv II.* üteme és a *Késmárk utcai teniszpályák* lefedése tárgyában.

Önkormányzatunk 2019. március 28-án szerződést kötött az integrált településfejlesztési stratégia megújítására vonatkozóan. Az ITS keretében részletes kidolgozásra javasolt prioritások és célok a Közgyűlés 2019. áprilisi ülésén előterjesztésre kerülnek.

Az önkormányzat által korábban megvalósított, jelenleg fenntartási szakaszban lévő projektekkel kapcsolatos feladatellátás folyamatos, amelynek keretében a Kabinet folyamatosan készíti az időszakban esedékes éves fenntartási jelentéseket, valamint részt vesz az aktuális helyszíni ellenőrzéseken és az azok nyomán keletkező feladatellátásban.

Az **Építési Iroda** vezetője az alábbi tájékoztatást adta az iroda munkájáról:

Az iroda általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt, és más hatóságok általi megkeresésre, helyszíni szemléken vesz részt.

A hatósági ügyekben a jogszabályban előírt ügyintézési határidőt az iroda betartotta.

Az előző közgyűlésre adott beszámoló leadása óta eltelt időszakban az **építésügyi hatósági munkát érintő** jogszabályváltozások az alábbiak:

Az *épített környezet alakításáról és védelméről* szóló 1997. évi LXXVIII. tv. (Étv.) 2019. március 15-től hatályos 60/H. §-a értelmében azon épületeknél, amelyek használatát az építésügyi hatóság e rendelkezés hatálybalépése előtt engedélyezte vagy tudomásul vette, e törvény erejénél fogva

a) a helyi építési szabályzatnak a tetőtér-beépítést tiltó előírását nem kell alkalmazni,

b) a helyi építési szabályzatban meghatározott szintterületi értékbe a tetőtér-beépítés nem számít bele,

c) a tetőtér-beépítéshez kapcsolódó, a tűzvédelmi előírások teljesítését szolgáló építmények és a felvonó az építési telek beépítettségének megengedett legnagyobb mértékébe és a zöldfelület megengedett legkisebb mértékébe nem számít bele,

d) a tetőtér-beépítésből eredő többlet gépjármű elhelyezése a tetőtér-beépítéssel érintett épület telekhatárától mért legfeljebb 1000 m-en belül más telken, parkolóban, parkolóházban vagy a közterület közlekedésre szánt területe egy részének felhasználásával is biztosítható, továbbá a helyi önkormányzat parkolást szabályozó rendelete a parkolóhely pénzbeli megváltásának lehetőségét nem tilthatja meg,

e) a területfelhasználási egységre vagy építési övezetre a helyi építési szabályzatban megállapított maximális lakásszámba a tetőtér-beépítéssel létrejött lakás nem számít bele, és

f) a tetőtér-beépítésekre és az épület belső udvarának lefedésére vonatkozóan e törvény felhatalmazása alapján kiadott kormányrendelet további előírásokat állapíthat meg, amelyeknél szigorúbb követelményeket a helyi építési szabályzat nem állapíthat meg.

Az *építésügyi és az építésfelügyeleti hatóságok kijelöléséről és működési feltételeiről* szóló 343/2006. (XII. 23.) Korm. rendelet 2019. február 12-től hatályos állapota módosította az 1. § (1) bekezdés f) pontjában foglalt azon hatásköri szabályt, mely előírta, hogy azokban az ügyekben, amelyekben az (1) bekezdésben meghatározott első fokú építésügyi hatóság székhelye szerinti önkormányzat, annak szerve vagy polgármestere az eljárásban hozott határozattal jogosulttá vagy kötelezetté válhat, vagy az eljárás tárgyával összefüggő kötelezettséget vállal, vagy ellenérdekű ügyfél, az első fokú általános építésügyi hatósági feladatokat az építésügyi és örökségvédelmi feladatkörében eljáró járási hivatal látja el.

A hatályos jogszabályállapot alapján azokban az ügyekben jár el a járási hivatal, amelyekben az (1) bekezdésben meghatározott első fokú építésügyi hatóság illetékességi területének önkormányzata, annak szerve vagy polgármestere az építtető vagy az építési tevékenységgel érintett telek, építmény, építményrész tulajdonosa. Ezen esetekben nincs kizárás bejelentés, ha a jegyzői építéshatósághoz nyújtják be a kérelmet, áttételnek van helye.

Az Étv.-nek megfelelően pontosításra került a szakmai irányítást ellátó miniszter megnevezése, valamint új összeférhetetlenségi szabályként került bevezetésre, hogy építésügyi feladatellátásban részt vevő köztisztviselő nem láthat el állami főépítészi feladatot.

*Az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló* 312/2012. (XI. 8.) Korm. rendelet 2019. február 12-én hatályba lépett változata az Ákr. miatt szükségessé vált apróbb módosítások mellett a végleges építési engedélytől való eltérés esetén lefolytatandó módosított építési engedélyezési eljárás alóli kivételek meghatározását (22. §) tartalmazza.

Emellett újragondolásra került az Étv. 34. § (5) bekezdése szerinti célból kiadható hatósági bizonyítvány szabályozása: a módosítás egyértelműen kimondja (56. §), hogy szabálytalan építési tevékenység esetén meg kell tagadni a hatósági bizonyítvány kiadását, 10 éven belüli építkezés esetén pedig építésrendészeti eljárást kell kezdeményezni a járási hivatalnál. A hatósági bizonyítvány kiállításakor az építés idején hatályban lévő jogszabályoknak való megfelelést kell vizsgálni. Fenti rendelkezések a gyakorlatban azt jelentik, hogy az eddigiektől eltérően nem elég (pl. az ingatlan-nyilvántartási átvezetéshez) a hatósági bizonyítvány iránti beadvány esetén az adott épület megléte, annak szabályosnak is kell lennie.

Új elemként szabályozza a rendelet az Építésügyi Minőségellenőrző Innovációs Nonprofit Kft. (ÉMI) közreműködését a hatósági eljárásokban (61. §), illetve bővült az építési engedély nélkül végezhető építési tevékenységek köre (1. melléklet).

Az előző közgyűlésre adott beszámoló leadása óta eltelt időszakban az **építésügyi hatósági munkát közvetlenül nem érintő** jogszabályváltozások az alábbiak:

*Az építőipari kivitelezési tevékenységről* szóló 191/2009. (IX. 15.) Korm. rendelet az „önerős kivitelezés” szabályaira, a felelős műszaki vezető feladataira, valamint a megfelelő szakképesítéssel rendelkező szakmunkás munkavégzésére vonatkozóan tartalmaz 2019. február 12-vel hatályba lépett módosításokat.

*A lakóépületek építésének egyszerű bejelentéséről* szóló 155/2016. (VI. 13.) Korm. rendelet szintén 2019. február 12-étől hatályos rendelkezései a szabálytalan egyszerű bejelentésre, valamint a hatósági bizonyítvány kiadására vonatkozóan tartalmaznak módosításokat. Ez utóbbi esetében, a településképi rendelkezésekkel összefüggő hatáskörre tekintettel nem a jegyző, hanem a polgármester kap tájékoztatást.

*Az Építésügyi Műszaki Szabályozási Bizottságról* szóló, 2019. április 13-án hatályba lépett 6/2019. (IV. 4.) ITM rendelet 1. §-a létrehozta az épített környezet létrehozása és fenntartása érdekében végzett tervezési, építési és üzemeltetési tevékenység területére kiterjedő követelményeket, tevékenységekre vonatkozó módszereket tartalmazó építésügyi műszaki irányelvek kidolgozásáért, elfogadásáért felelős Építésügyi Műszaki Szabályozási Bizottságot mely – az épített környezet alakításáról és védelméről szóló törvényben meghatározottakon túl – szükség szerint, de legalább 2 évente felülvizsgálja az építésügyi műszaki irányelveket, és tartalmukat indokolt esetben módosítja.

Jegyzői hatáskörbe tartozó, **az Építési Irodát érintő, nem építésügyi hatósági** munkához kapcsolódó jogszabályváltozás:

A *rendeltetésmódosítási eljárás során alkalmazandó részletes szabályokról* szóló 143/2018. (VIII. 13.) Korm. rendelet 2019. március 2-tól hatályos állapota:

pontosította a rendelet tárgyi hatályát (1. §), mely szerint e jogszabályt kell alkalmazni

a) a 400 m2 vagy azt meghaladó bruttó alapterületű építmény vagy annak valamely 400 m2 vagy azt meghaladó bruttó alapterületű önálló rendeltetési egysége rendeltetésének kereskedelmi rendeltetésre változtatására,

b) kereskedelmi építmény vagy annak kereskedelmi rendeltetésű önálló rendeltetési egysége építési engedélyhez nem kötött átalakítására, ha a kereskedelmi építmény vagy az önálló rendeltetési egység bruttó alapterülete így eléri vagy meghaladja a 400 m2-t,

c) kereskedelmi építmény 400 m2 vagy azt meghaladó bruttó alapterületű árusítóterének olyan átalakítására, amely építési engedélyhez nem kötött.

ésszerűsítette a kérelem előterjesztésére vonatkozó rendelkezéseket (3. §) annyiban, hogy nem teszi kötelezővé minden rendeltetésmódosítási eljárásban az 5/2015. (I. 29.) Korm. rendelet által előírt összes melléklet benyújtását.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével kapcsolatos feladatokat.

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás, a háztartási szennyvíz tisztítását és a tisztított szennyvíz elszikkasztását szolgáló vízilétesítmény létesítésiéhez, üzemeltetéséhez, fennmaradásához és megszüntetéséhez szükséges eljárás), zajvédelmi és hulladékgazdálkodási ügyekben. Állást foglal, illetve intézkedik a közúti közlekedéssel, fenntartással, üzemeltetéssel, fenntartással, fejlesztéssel, igazgatással, a csapadékvíz elvezetéssel kapcsolatos ügyekben.

A **Közbeszerzési Iroda** vezetője az alábbi tájékoztatást adta az iroda munkájáról:

Az előző Közgyűlés óta eltelt időszakban az iroda folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. A Városüzemeltetési Osztály versenyszabályzat alapján történő beszerzéseinek ajánlati felhívásai, szerződései szerkesztését végzi. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | TOP Szombathely bel- és csapadékvíz védelmi rendszerének fejlesztése I. eljárás (Stromfeld,  Joskar Ola) | Szerződésmódosítás:  2019.01.22.,  2019.03.06. |
| 2. | Aranypatak revitalizációja | Szerződéskötés: 2019.02.26. |
| 3. | TOP Víztorony fejlesztése | Szerződéskötés: 2019.04.08. |
| 4. | TOP Útfelújítások  (Ernuszt K.u- Márton A.u.,Dózsa Gy.u.-Jókai u.,Sugár u.,Újvilág u.,Vépi u.) | Szerződéskötés: 2019.04.16-tól |
| 5. | TOP Képtár | Ajánlati dokumentáció KFF általijóváhagyó tanúsítványára várunk |
| 6. | TOP Óvoda fejlesztések II.  ( Benczúr,  Szivárvány,  Mesevár) | Szerződéskötés:  2019.03.22.,  2019. 02.21.,  2019. 02.22. |
| 7. | TOP Óvoda fejlesztések III.  ( Aréna) | Ajánlatok bírálata folyamatban |
| 8. | TOP Bölcsődék felújítás V.  ( Csodaország) | Szerződés köthető: 2019.02.19.-től |
| 9. | TOP Szociális alapszolgáltatások III. – Barátság u. 22. | Szerződéskötés: 2019.03.11. |
| 10. | TOP É-i iparterület | Ajánlattételi határidő: 2019. 04.16. |
| 11. | TOP Egészségügyi alapellátó | Ajánlattételi határidő EKR feltöltés alatt |
| 12. | Késmárk utcai teniszcentrum fejlesztése | Szerződéskötés: 2019.03.21. |

A **Beruházási Iroda** a legutóbbi Közgyűlés óta eltelt időszakban az alábbi feladatokat látta el:

* **TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata döntött a projekt elfogadásáról, felhatalmazta a Polgármester urat a Támogatási szerződés aláírására és kérte a projekt előkészítésére és végrehajtására vonatkozó szerződések megkötésére. Mindezek alapján eljárva a kiviteli tervek, az építési műszaki ellenőr beszerzésre kerültek, valamint a kivitelezők beszerzése részben megtörtént. Jelenleg a Bokréta Bölcsőde felújítása határidőben – 2018. augusztus végén befejeződött, a kivitelezés nettó 60,5 millió Ft volt. A Kuckó Bölcsőde kivitelezése folyamatban van, a PDR Alpok Bau Kft. szerződéses határideje 2019. augusztus 18. A Csodaország Bölcsőde kivitelezőjének beszerzése lezárult, a nyertes Homlok Építő Zrt-vel a szerződés aláírásra került, a kivitelezést 2019. december közepéig kell befejeznie.
* **TOP-6.3.2-15-SH1-2016-00001 A szombathelyi Sportliget fejlesztése című** projekt keretében, Szombathely Megyei Jogú Város Közgyűlésének 105/2016. (IV.20.) Kgy. számú határozata döntött a „Zöld város kialakítása” pályázat benyújtásáról, felhatalmazta a Polgármester urat a Támogatási szerződés aláírására. A 187/2016. (VI.9.) Kgy. sz. határozat a módosított tanulmánytervet jóváhagyta, majd a 171/2017. (VI.15.) Kgy. sz. határozat elfogadta a bemutatott műszaki terveket, az Aranypatak revitalizációra fedezetet biztosított. A Sportliget fejlesztést követő üzemeltetésével kapcsolatos döntést a 290/2017. (X.26.) Kgy. sz. határozattal hozta meg a Közgyűlés. Mindezek alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A nyertes ajánlattevővel, a Sportliget 2018 Konzorciummal (Homlok Építő Zrt. és a Prenor Kft.) 2019. január 7. napján a vállalkozási szerződés aláírásra került. A munkaterület átadása január 17-én megtörtént, a munkákat a kivitelező megkezdte, a kivitelezés folyamatban van, a készültség 25 %-os.
* **TOP-6.5.1-15-SH1-2016-00002 AGORA központ energetikai korszerűsítése című** projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata döntött a projekt elfogadásáról, felhatalmazta a Polgármester urat a Támogatási szerződés aláírására és kérte a projekt előkészítésére és végrehajtására vonatkozó szerződések megkötésére. Mindezek alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. Az épület energetikai korszerűsítésére irányuló kivitelezési munkákat a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése zajlik.
* **TOP-6.6.1-15-SH1-2016-00001 Új Egészségügyi Alapellátó Központ kialakítása** című projekt esetében, Szombathely Megyei Jogú Város Közgyűlésének 11/2016. (I.28.) Kgy. számú határozata döntött a projekt elfogadásáról, felhatalmazta a Polgármester urat a Támogatási szerződés aláírására. A 98/2016.(IV.20.) Kgy. sz. határozat a módosított megvalósíthatósági tanulmányt jóváhagyta, majd a 186/2016. (VI.9.) Kgy. sz. határozat elfogadta a Beruházási programot, és a légtechnika biztosítására fedezetet biztosított és kérte a projekt végrehajtására vonatkozó szerződések megkötését. A 318/2016. (X.27.) Kgy. sz. határozat elfogadta a parkolók üzemeltetési rendjét. Mindezek alapján eljárva a kiviteli tervek, az építési műszaki ellenőr beszerzésre kerültek, valamint a kivitelező beszerzése megkezdődött. A kivitelező kiválasztására irányuló eredménytelen közbeszerzési eljárásra tekintettel a 7/2018. (II.15.) Kgy. sz. határozat döntött a támogatási szerződéstől való elállásról és az új műszaki tartalomnak megfelelő új támogatási kérelem benyújtásáról, az új támogatási szerződés aláírásáról. Az engedélyes és kiviteli tervek áttervezésre kerültek, mely során műszaki tartalom csökkentés történt, valamint az építési engedély beszerzésre került. A kivitelező beszerzésére irányuló ismételt feltételes közbeszerzési eljárás megindult és folyamatban van. A támogatási szerződés is aláírása került és 2019. április 1-én hatályba lépett.
* **TOP-6.7.1-15-SH1-2016-00001 Szociális város rehabilitáció II. ütem** című projekt keretében, Szombathely Megyei Jogú Város Közgyűlésének 191/2016. (VI.9.) Kgy. számú határozata döntött a projekt elfogadásáról, felhatalmazta a Polgármester urat a Támogatási szerződés aláírására és kérte a projekt előkészítésére és végrehajtására vonatkozó szerződések megkötésére. Mindezek alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A projektben megvalósuló **szociális bérlakás felújítások** esetében, a munkaterület átadás megtörtént, a munkákat a KG Invest 2008 Kft. megkezdődte, kivitelezés folyamatban van. A kivitelező KG Invest 2008 Kft. az 50 %-os teljesítést decemberben elérte. A vállalkozási szerződés módosításra került az előre nem látható munkák miatt, a kivitelezésre vonatkozó határidő 2019. március 31-e volt. A műszaki átadás-átvételi eljárás megindult, folyamatban van. A projektben megvalósuló **út és park felújítások** esetében a Szigligeti E. utca (Táncsics M. utca és Brenner T. körút közötti) szakasza, a Brenner T. körúton az új buszöböl, a Szalézi tér és a Tóth István park kialakítása elkészült határidőben, az Alpok Terra Kft. készre jelentését követően a műszaki átadás-átvételi eljárások lezajlottak 2018. november végén, december elején. Az utak forgalomba helyezése megtörtént.
* **TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban, Szombathely Megyei Jogú Város Közgyűlésének 42/2016.(II.25.) számú Kgy. határozata alapján eljárva a tervezők, azaz az Investment Kft., a Somlai Mérnöki Iroda Kft., valamint a Westber Kft. beszerzésre kerültek és a kiviteli terveinek készítése van folyamatban. Az építési műszaki ellenőr beszerzése megtörtént, a Magyar Mérnök Céh Kft-vel a megbízási szerződést megkötöttük. A kivitelező beszerzésére irányuló eljárás előkészítése folyik.
* **TOP-6.5.1-15-SH1-2016-00004 Óvodák energetikai korszerűsítése** című projekt keretében, Szombathely Megyei Jogú Város Közgyűlésének 192/2016.(VI.9.) számú Kgy. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó + Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése zajlik.
* **Szombathely-Balogunyom településeket összekötő kerékpárút** engedélyes terveit, az építési engedélyt, valamint a kiviteli terveket a Beruházási Iroda beszerezte Szombathely Megyei Jogú Város Közgyűlésének 244/2017. (VIII.21.) GVB. számú határozata alapján eljárva.
* **TOP-6.5.1-16-SH1-2018-00001 "Maros és Pipitér óvoda energetikai korszerűsítése"** tervezett beruházás érdekében Szombathely Megyei Jogú Város Közgyűlésének 7/2018. (XI.15.) Kgy. határozata alapján eljárva támogatási kérelem került benyújtásra a TOP-6.5.1-16-SH1 jelű, "Önkormányzati épületek energetikai korszerűsítése" című pályázati felhívásra. A Beruházási Iroda a tervek elkészítésére a piaci ár meghatározása céljából indikatív ajánlatokat szerzett be, majd a tervek tényleges elkészítésére tervező beszerzését indította meg.
* **TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése részben megtörtént.
* A Gazdag Erzsi Óvoda tekintetében Pritamin Trend Kft.-vel a szerződés megkötésre került megkötöttük, azonban a vállalkozó a szerződéses határidőben nem kezdte meg a kivitelezési munkákat. A szerződés felmondásra került, a meghiúsulási kötbér érvényestése érdekében szükséges intézkedéseket megtette az iroda, az ismételt közbeszerzési eljárás megindítása folyik.
* A Vadvirág Óvodában a nyertes Pritamin Trend Kft.-vel a szerződés megkötésre került, azonban a szerződéses határidőben csupán a vállalás 75 %-át teljesítette a vállalkozó. A szükséges intézkedéseket megtette az iroda az elszámolás és a kötbér érvényesítése érdekében. A fennmaradó munkák elvégzésére az ismételt közbeszerzési eljárás megindítása folyik.
* Az Aréna és Benczúr Óvodák esetében műszaki tartalom és költségcsökkentés, azaz áttervezés történt a korábbi sikertelen beszerzési eljárás tapasztalatai miatt. Az újabb, ismételt, kivitelező beszerzésére irányuló eljárás a Benczúr, Szivárvány és Mesevár Óvodák tekintetében eredményes volt. Az Aréna Óvoda felújításának kivitelezőjére vonatkozó, eredménytelenné váló közbeszerzési eljárás ismételt kiírását kezdeményezte a Beruházási Iroda, az eljárás folyamatban van.
* A Benczúr Óvoda felújítására, a vállalkozási szerződés aláírásra került a nyertes ajánlattevővel. A Szkendó Kft. részére a határidő 2019. november 17-ig tart. A munkaterület átadásra került.
* A Szivárvány Óvoda felújítására a vállalkozási szerződés aláírása megtörtént a nyertes Takép 2000 Kft.-vel. A munkaterület átadásra került, a kivitelezési munkák folyamatban vannak, a készültség 50 %-hoz közelít. A kivitelezési határidő: 2019. október 20.
* A Mesevár Óvoda kerítésének építésére a vállalkozási szerződés aláírásra került a nyertes PDR Alpok Bau Kft.-vel. A kivitelezési határidő: 2019. október 19., a munkákat még nem kezdte meg a kivitelező.
* **TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése** címűprojekt keretében, Szombathely Megyei Jogú Város Közgyűlésének 253/2016. (VI.20.) GVB számú határozata alapján eljárva az engedélyes és kiviteli tervek, az építési műszaki ellenőr, valamint a kivitelező beszerzésre kerültek. A kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó út, parkolók, közművek kivitelezési munkái folyamatban vannak. Az Inter-Alp Kft. által végzett munkák készültsége a 25 %-os.
* **TOP-6.5.1-15-SH1-2016-00003 Neumann János Általános Iskola felújítása** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. sz. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. Az épület energetikai korszerűsítési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése zajlik.
* **TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. sz. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésének kivitelezési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése zajlik.
* **TOP-6.6.2-15-SH1-2016-00001 Szociális alapszolgáltatások fejlesztése Szombathelyen** címűprojekt keretében, Szombathely Megyei Jogú Város Közgyűlésének 110/2016. (IV.20.) Kgy. sz. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Kodály Zoltán utcai Családsegítő és gyermekjóléti szolgálat felújítása, átalakítása befejeződött, a kivitelező Vasi Energetika Kft. készre jelentett, a műszaki átadás-átvételi eljárás 2018. szeptember 24-én befejeződött. A Barátság utcai Idősek Klubjánál a Vasi Energetika Kft. az 50 %-os teljesítést követően a szerződésünket felmondta. Az ezzel kapcsolatos szükséges intézkedéseket az építési műszaki ellenőrrel, valamint a Pénzügyi Irodával közösen a Beruházási Iroda megteszi, folyamatban van az elszámolás, az építési napló kezelése, a kötbér kiszabása. A sikeresen záruló projekt érdekében az új, befejező munkákat végző kivitelező beszerzésére irányuló eljárás megindítását kezdeményezte a Beruházási Iroda, mely eljárás sikeresen lezárult. A munkák befejezésére a vállalkozási szerződést aláírtuk a nyertes Takép 2000 Kft.-vel. A munkaterület átadásra került, a kivitelezési munkák folyamatban vannak. A kivitelezési határidő: 2019. augusztus 11.
* **Jedlik Ányos Terv keretében (5db)** **„A” típusú elektromos töltőállomás** telepítésére 2016. december 21. napján pályázatot nyújtott be az Önkormányzat Szombathely Megyei Jogú Város Közgyűlésének 183/2017. (VI.15.) Kgy. sz. határozata alapján eljárva. A támogatási szerződés 2017. július 25-én aláírásra került. A megvalósításra egy év állt rendelkezésre. Előre nem látható körülményre tekintettel kezdeményezésre került a támogatási szerződés módosítása, azaz az egyik megvalósítási helyszín megváltoztatása, egyúttal a kivitelezési határidő 2019. január 31-re történő módosítása, melynek támogató részéről történő elfogadása 2018. decemberére megtörtént, a szerződés módosítás az Önkormányzat részéről is aláírásra került. Az elhúzódó elbírálás miatt ismételten kezdeményezésre került a kivitelezési határidő 2019. augusztus 30-ára történő módosítása. A tervezett 5 db elektromos autó töltőpontra vonatkozó piackutatási célú ajánlat kérést a Beruházási Iroda kiküldte, az ajánlatok értékelése zajlik.
* **Jedlik Ányos Terv keretében** az e-Mobi Nonprofit Kft. további 1 db elektromos autótöltő állomás kialakítását kezdeményezte, melynek lebonyolítását és üzemeltetését is az e-Mobi NKft. végzi. A töltőállomás tervezett helyszíne a Szombathely, Hollán Ernő utcai parkoló, 6001/1 hrsz. Szombathely Megyei Jogú Város Közgyűlése 370/2017. (XII.14.) Kgy. sz. határozatával támogatta a töltő telepítését, együttműködési megállapodás került aláírásra az ingyenes közterület használatról. A töltő telepítése megtörtént és beüzemelése folyamatban van.
* **Az Innovációs és Technológiai Minisztérium által kiírt pályázat keretében 2 db elektromos gépjármű beszerzésére vonatkozó pályázat nyújtható be.** 2019. január 9-én a szükséges kérelmet és adatlapot a Beruházási Iroda előszítette, melyet Polgármester Úr aláírt és benyújtásra került a támogató felé. A legfeljebb bruttó 30 millió forintos támogatás elnyerésére irányuló kérelem elbírálása folyamatban van.
* **TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című projekt keretében, Szombathely Megyei Jogú Város Közgyűlésének 108/2016 (IV.20.) számú Kgy. sz. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. Az érintett belterületi csapadékvíz elvezető rendszerek építését végző kivitelező beszerzésére irányuló első eljárás a Stromfeld és Joskar-Ola szakaszok tekintetében sikeresen lezárult. A Szkendó Kft-vel a vállalkozási szerződés aláírásra került, a kivitelezési munkák folyamatban vannak, a szerződéses határidő 2019. február 28. A további 6 szakasz tekintetében kiírt újabb közbeszerzési eljárás eredményes volt, a nyertes A-Híd Zrt-vel a szerződéskötés megtörtént, a munkaterületek a vállalkozó kivitelező részére átadásra kerültek.
* **TOP-6.1.3-15-SH1-2016-00001 „Helyi gazdaságfejlesztés” című pályázat keretén belül megvalósítandó „Szombathelyi Vásárcsarnok felújítása”** című projektben, Szombathely Megyei Jogú Város Közgyűlésének 109/2016. (IV.20.) számú, 39/2017. (III.2.) számú, 116/2017. (IV.27.) Kgy. számú, valamint a 172/2017. (VI.15.) Kgy. számú határozata alapján eljárva a kiviteli tervek, az építési műszaki ellenőr beszerzésre kerültek. A kivitelező beszerzésére vonatkozó közbeszerzési eljárás eredménytelenül zárult, mivel kizárólag egy ajánlat érkezett be, melynek mértéke bőven meghaladta a rendelkezésünkre álló fedezetet. A projekt folytatásával kapcsolatosan vezető tisztségviselői egyeztetések zajlanak. Az új közbeszerzési eljárás megindítására az átdolgozott és elfogadott kiviteli tervek alapján van lehetőség.
* **TOP-6.1.4-16 „Képtár turisztikai fejlesztése”** című pályázat keretében, Szombathely Megyei Jogú Város Közgyűlésének 380/2016. (XII.15.) számú, valamint a 65/2018. (IV.26.) Kgy. számú határozata alapján eljárva a kiviteli tervek beszerzésre kerültek. A műszaki ellenőri feladatok ellátására a beszerzés lezárult, a szerződést megkötöttük a Westber Kft-vel. A leadott kiviteli tervek szakmai ellenőrzése megtörtént. A kivitelező beszerzésére irányuló eljárás a KFF általi jóváhagyást követően indul.
* **TOP-6.1.4-16 „Víztorony turisztikai fejlesztése”** című pályázat során, Szombathely Megyei Jogú Város Közgyűlésének 86/2017. (IV.27.) Kgy. számú határozata, valamint a 66/2018. (IV. 26.) Kgy. számú határozata alapján eljárva az építési engedély beszerzésre került, a kivitelezési tervdokumentációt a Beruházási Iroda elkészítette. A műszaki ellenőri szerződés 2018. augusztus 22-én aláírásra került a Savaria Városfejlesztési Nonprofit Kft.-vel. A kivitelező beszerzésére vonatkozó közbeszerzési eljárás lezárult, a nyertes Homlok Építő Zrt-vel a szerződéskötés megtörtént, a kivitelezési határidő: 2020. április 8.
* **Szent Márton projekt II. ütem**ében a Beruházási Iroda Szombathely Megyei Jogú Város Közgyűlésének 37/2017. (III.2.) Kgy. számú határozata, a 174/2017. (VI.15.) Kgy. számú, valamint a 322/2018. (XII.10.) Kgy. számú határozata alapján járt el az alábbiak szerint:
* **Ady tér és környezetének fejlesztése:** A terveket készítő Somlai Mérnöki Iroda Kft. a vázlatterveket elkészítette, az iroda részére átadta és azokat a Tervtanács és a Közgyűlés a 67/2018. (IV.26.) Kgy. sz. határozatával elfogadta. A tervező az engedélyes szintű tervdokumentációkat megküldte. Az engedély iránti kérelem benyújtásához szükséges feltételek megteremtése és a kiviteli tervek készítése folyamatban van.
* **Járdányi Paulovics István Romkert fejlesztése:** A Savaria Múzeum a császári mozaik kiemelését, konzerválását elvégezte. A mozaik restaurálására és elhelyezésére vonatkozó javaslatok beérkeztek, a Miniszterelnökséggel szükséges egyeztetni a támogathatóságról.
* **Szent Márton utca rehabilitációja:** A tervezési szerződés megkötésre került, az engedélyezési tervek elkészültek, az építési engedélyt megkapta az Önkormányzat. A kiviteli terveket 2018. szeptember 26-án a tervező átadta. A társasházak körüli, nem közterületekre vonatkozó hozzájárulások, fedezet tisztázása folyamatban van.
* **A Késmárk utcai teniszcentrum fejlesztése** vonatkozásában, Szombathely Megyei Jogú Város Közgyűlésének 5/2018. (II.15.) Kgy. számú határozata az MVP programból történő támogatását tudomásul vette, az alapján eljárva a tervező beszerzése megtörtént. Az engedélyezési szintű terveket a Közgyűlés a 146/2018. (VI.25.) Kgy. számú határozatával támogatta. Az engedély, a kiviteli tervek, az építési műszaki ellenőr beszerzésre kerültek. A kivitelező beszerzésére vonatkozó közbeszerzési eljárás sikeresen lezárult, a vállalkozási szerződés aláírásra került a nyertes Takép 2000 Kft.-vel. A munkaterület átadásra került, a kivitelezési munkák folyamatban vannak. A kivitelezési határidő: 2020. március 21.
* **„Schrammel Imre életművének méltó helyen történő elhelyezése Szombathelyen”** projekt keretében, Szombathely Megyei Jogú Város Közgyűlésének 289/2017. (X.26.) Kgy. számú határozata alapján eljárva a tervező beszerzésre került, Schrammel Zoltán készíti az Éva malom felújítás, kiállítótérré alakítás engedélyes és kiviteli terveit. Az elkészült engedélyezési szintű tervet a Közgyűlés a 315/2018. (XII.10.) Kgy. számú határozatával támogatta. Az építési engedélyt megkapta az Önkormányzat, a kiviteli tervek benyújtásra kerültek. A kivitelező beszerzésére vonatkozó eljárás előkészítése folyamatban van.
* **TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt keretében, Szombathely Megyei Jogú Város Közgyűlésének 189/2016. (VI.9.) Kgy. számú határozata alapján eljárva a kiviteli tervek, és az építési műszaki ellenőr beszerzése megtörtént. A műszaki ellenőri feladatokat a Westber Kft. látja el. A szükséges hatósági engedélyeket a Beruházási Iroda beszerezte. A fejlesztést végző kivitelezőre vonatkozó közbeszerzési eljárás december végén megindult, folyamatban van.
* **Zanati u. – Varasd u. (Tesco) kereszteződés átépítése, Zanati úti jelzőlámparendszer kiépítés**ével kapcsolatban a Beruházási Iroda Szombathely Megyei Jogú Város Közgyűlésének 381/2016. (XII.15.) Kgy. számú határozata alapján járt el. A kiviteli tervek, és az építési műszaki ellenőr beszerzése megtörtént. A kivitelező beszerzésére irányuló közbeszerzési eljárás eredményes volt, a Litor Kft-vel a vállalkozási szerződés aláírásra került, a munkaterületet átadása megtörtént 2018. november 26-án, a szerződéses teljesítési határidő 2019. július 16.
* **Bem J. u. 6-8. szám mögötti zöldterületen parkoló építés**ével kapcsolatban a Beruházási Iroda Szombathely Megyei Jogú Város Közgyűlésének 381/2016. (XII.15.) Kgy. számú határozata, valamint a Közgyűlés Gazdasági és Városstratégiai Bizottsága 143/2017.(IV.24.) számú GVB számú Kgy. határozatai alapján járt el. A kiviteli tervek, és az építési műszaki ellenőr beszerzése megtörtént. A kivitelező beszerzésére irányuló közbeszerzési eljárás eredményes volt, az Alpok Terra Kft-vel a Vállalkozási szerződés aláírásra került, a munkaterületet átadása megtörtént 2019. január 10-én, a szerződéses teljesítési határidő 2019. szeptember 10.
* **Felsőőr utca 8-10. és 18-20 közötti területen parkoló építés**ével kapcsolatban a Beruházási Iroda Szombathely Megyei Jogú Város Közgyűlés 381/2016. (XII.15.) Kgy. számú határozata, valamint a Közgyűlés Gazdasági és Városstratégiai Bizottsága 143/2017. (IV.24.) GVB számú határozatai alapján járt el. A kiviteli tervek és az építési műszaki ellenőr beszerzése megtörtént. A kivitelező beszerzésére irányuló közbeszerzési eljárás eredményes volt, a BIT-ÉP Bt.-vel a vállalkozási szerződés aláírása megtörtént, a munkaterületet átadásra került 2018. november 26-án, a szerződéses teljesítési határidőn belül, 2019. április 11-én a műszaki átadás-átvételi eljárás megkezdődött, a munkák befejeződtek.
* „Szombathely város közigazgatási területén közvilágítási hálózat aktív elemeinek (világítótestek) korszerűsítése vállalkozási elemekkel vegyes háromoldalú szállítási, valamint pénzügyi lízing keretszerződés keretében” megvalósuló **közvilágítás korszerűsítés**ével kapcsolatban a Beruházási Iroda Szombathely Megyei Jogú Város Közgyűlésének 41/2018. (III.2.) Kgy. számú határozata, valamint a Gazdasági és Városstratégiai Bizottsága 250/2017. (I.14.) számú és 325/2018. (XI.21.) számú GVB határozatai alapján járt el. Végső ajánlat beadásra került. A szerződéskötés megtörtént, Kormány jóváhagyás céljából felterjesztésre került a MÁK-hoz. A munkaterület átadása 2018. decemberben megtörtént a vállalkozó kivitelezőnek, a munkák folyamatban vannak.
* **„Nemzeti Ovi-Foci, Ovi-Sport Program”** keretében a Szombathelyi Margaréta Óvoda (9700 Szombathely, Margaréta u. 1.), a Szombathelyi Napsugár Óvoda (9700 Szombathely, Pázmány P. krt. 26/a), a Szombathelyi Szivárvány Óvoda (9700 Szombathely, Deák F. u. 39/b), és a Szombathelyi Vadvirág Óvoda (9700 Szombathely, Selmec u. 2.) tekintetében került pályázat benyújtásra. A műszaki előkészítést a Beruházási Iroda elvégezte. A Közgyűlés 2018. szeptember 13-i ülésén a pályák létesítését támogatta, az önrész biztosításra került. A pályázat pozitív elbírálásban részesült. A szerződés aláírása megtörtént és 2019. április végén a kivitelezések megkezdődnek.
* **Szombathelyi Jáki úti temető I. világháborús hadisírjainak és emlékműveinek felújítása** megtörtént, a Honvédelmi Minisztérium által észrevételezett hibák javítása elkészült. Az 578 db egységes hadisírkő stabilizálására, stabillá tételére vonatkozó kivitelezési munkákra árajánlatok kerültek bekérésre. A legkedvezőbb ajánlatot az Alpok Terra Kft. adta. A Honvédelmi Minisztérium felé a kivitelezés támogatása iránti kérelem elküldésre került, annak elbírálása folyamatban van.
* **A szombathelyi Gothard-kastély felújításának és hasznosításának előkészítése** projekt vonatkozásában az engedélyezési és kiviteli tervek elkészítésére vonatkozóan előzetes, piackutatási célú árajánlatok bekérésre kerültek. A legkedvezőbb ajánlat is jócskán meghaladja a tervezésre rendelkezésre álló összeget. A Városfejlesztési Kabinet előzetes kiállítási forgatókönyvet szerzett be.
* **„Fedett uszoda létesítmény további fejlesztésére és bővítésére** **irányuló tervek és beruházás támogatása”** elnevezésű állami beruházás előkészítését szolgáló projektben a Beruházási Iroda Szombathely Megyei Jogú Város Közgyűlésének 38/2017. (III.2.) Kgy. sz. határozata alapján jár el.

II. ütemben megvalósuló közmű rekonstrukció (1. rész) és megújuló energia rendszer kialakítása (2. rész) a tendertervei, tervezői költségbecslések 2018. szeptemberében elkészültek. A 203/2017. (VII.10.) Kormányrendelet 6. § (1) bekezdés a) pontja alapján a BMSK Zrt.-vel került megkötésre az építési műszaki ellenőri feladatok ellátására vonatkozó szerződés. A kivitelezésére vonatkozó közbeszerzési eljárás eredményes volt. A két részre adott nyertes vállalkozókkal, az Alpok Terra Kft-vel, valamint a KG Invest 2008 Kft-vel a szerződéskötés megtörtént, a munkaterületet 2019. január 8. napján átadtuk a kivitelezőknek, a munkák folyamatban vannak, a szerződéses határidő 2019. május 31-én jár le.

III. ütem: A fedett uszoda felújítás befejezésére és családi élményvilág kialakítására vonatkozó építési engedély 2017. augusztus 18. napján jogerőre emelkedett, a tendertervei, tervezői költségbecslések 2018 szeptemberében elkészültek. Jelenleg a családbarát élményfürdő kiviteli terveinek elkészítésére, valamint kivitelezőjének beszerzésére irányuló eljárás előkészítése folyik. A közbeszerzési tanácsadói feladatokat a 203/2017. (VII.10.) Kormányrendelet 6. § (1) bekezdés a) pontja alapján a BMSK Zrt. látja el. A tanácsadónak az eljárás megindításához szükséges anyagot a Beruházási Iroda 2018. november elején megküldte.

* A **Kámoni Arborétum és Ökoturisztikai Központ területén Fiókkönyvtár építés**ével kapcsolatban a Beruházási Iroda Szombathely Megyei Jogú Város Közgyűlésének 321/2018. (XII.10.) Kgy. számú határozata, valamint a Közgyűlés Gazdasági és Városstratégiai Bizottsága 224/2018. (IX.10.), 280/2018. (IX.10.), 377/2018. (XII.3.) számú GVB határozatai alapján jár el. A tervezők beszerzése a versenyszabályzat szerint megvalósult, a nyertes tervezőkkel a szerződéskötés 2018. július 5-én megtörtént. Az engedélyes tervek, a kiviteli tervek elkészültek. Az építési műszaki ellenőr és a kivitelező beszerzésére irányuló eljárások megindítása zajlik.
* **TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"** tervezett beruházás érdekében Szombathely Megyei Jogú Város Közgyűlésének 7/2018. (XI.15.) Kgy. sz. határozata alapján eljárva támogatási kérelem került benyújtásra a TOP-6.5.1-16-SH1 jelű, "Önkormányzati épületek energetikai korszerűsítése" című pályázati felhívásra. A Beruházási Iroda a tervek elkészítésére a piaci ár meghatározása céljából indikatív ajánlatokat szerzett be, majd a tervek tényleges elkészítésére a tervező beszerzését megindította.
* **Markusovszky utcai Gyöngyös-patak híd felújítás**ára vonatkozókiviteli tervdokumentációjának korszerűségi vizsgálatára és aktualizálására vonatkozó

tervezési munka megrendelése megtörtént, Szombathely Megyei Jogú Város Közgyűlés Gazdasági és Városstratégiai Bizottsága 281/2018. (IX.10) számú GVB határozata alapján, a tervek 2018. decemberében elkészültek.

* **86-87-es elkerülő úton, a Vépi úti körforgalmi csomópontban gyalogos, kerékpáros átvezetés**ével kapcsolatban a Beruházási Iroda Szombathely Megyei Jogú Város Közgyűlésének 381/2016. (XII.15.) Kgy. számú határozata alapján járt el. A kiviteli tervek, és az építési műszaki ellenőr beszerzése megtörtént. A kivitelező beszerzésére irányuló közbeszerzési eljárás eredményes volt, a Szkendó Kft-vel a vállalkozási szerződés aláírásra került, a munkaterületet átadása megtörtént 2018. szeptember 24-én, a szerződéses teljesítési határidő 2019. május 22.
* **Szabó M. utcai járda – Petőfi u. és Deák F. u. közötti szakaszának – felújításával** kapcsolatban a Beruházási Iroda Szombathely Megyei Jogú Város Közgyűlésének Gazdasági és Városstratégiai Bizottsága 336/2017. (X.25.) számú és 318/2018. (X.15.) GVB számú határozatai alapján járt el. A kiviteli tervek és az építési műszaki ellenőr beszerzése megtörtént. A kivitelező beszerzésére irányuló közbeszerzési eljárás eredményes volt, az Alpok Terra Kft-vel a vállalkozási szerződést aláírásra került, a munkaterületet átadása megtörtént 2018. október 18-án, a szerződéses teljesítési határidő 2019. június 13. A kivitelezési munkák folyamatban vannak.
* **Nádasdy utcai kerékpárút és járda – Semmelweis u. és Széll K. utca közötti szakaszának - felújításával** kapcsolatban a Beruházási Iroda Szombathely Megyei Jogú Város Közgyűlésének Gazdasági és Városstratégiai Bizottsága 336/2017. (X.25.) számú és 318/2018. (X.15.) GVB számú határozatai alapján járt el. A kiviteli tervek, és az építési műszaki ellenőr beszerzése megtörtént. A kivitelező beszerzésére irányuló közbeszerzési eljárás eredményes volt, az Alpok Terra Kft-vel a vállalkozási szerződés aláírásra került, a munkaterületet átadása 2018. december 12-én megtörtént, a szerződéses teljesítési határidő 2019. augusztus 12. A kivitelezési munkák folyamatban vannak.
* **A Síp utca és a Dr. Pálos K. u. szakaszainak - felújításával** kapcsolatban a Beruházási Iroda Szombathely Megyei Jogú Város Közgyűlésének Gazdasági és Városstratégiai Bizottsága 380/2018. (XII.3.) GVB számú határozata alapján járt el. Az ajánlatkérés megtörtént, a szerződéskötés megtörtént a nyertes Szkendó Kft.-vel, a munkaterületet átadásra került.
* **Városfejlesztési alap, képviselői keret felhasználása:** A városi képviselők által benyújtott kérelmek alapján, a költségvetésben biztosított képviselői keretek felhasználására vonatkozó beadványok befogadását követően a pénzügyi támogatások elfogadásának előkészítéséhez a Gazdasági és Városstratégiai Bizottság ülésére az előterjesztések, a sürgősségi előterjesztések és határozati javaslatok folyamatosan előkészítésre kerültek. A műszaki tartalmú fejlesztéseket célzó támogatások kivitelezésének elindítására vonatkozóan az intézkedéseket Kommunális és Környezetvédelmi Irodával történő egyeztetést követően megtette a Beruházási Iroda, egyéb szervezetet érintő támogatás esetén a támogatási szerződéseket megkötötte.
* **Víziközmű ügyek, víziközmű tulajdonnal és fejlesztéssel kapcsolatos intézkedések:** Az iroda bonyolítja az Önkormányzat, mint ellátásért felelős részére, a vonatkozó jogszabályban előírt kötelezettségének végrehajtását. A Vasivíz Zrt.-vel, mint szolgáltatóval kötött bérleti üzemeltetési szerződés alapján a Zrt.-vel a kapcsolattartás folyamatos, a Zrt. műszaki szakvéleménye, továbbá az évente engedélyezendő Gördülő Fejlesztési Terv alapján a beruházási, karbantartási munkákat megrendelte, kivitelezése folyamatos. A fejlesztések a víziközmű használati díjból, illetve pályázati forrásból kerülnek finanszírozásra. A Beruházási Iroda a nem Önkormányzati
* beruházásban megvalósított víziközmű vagyon tulajdonának megszerzésére irányuló intézkedéseket megteszi, a térítésmentes víziközmű vagyon Önkormányzat részére történő átadásáról szóló megállapodások előkészítésről gondoskodik. A Szombathely központú agglomerációt érintő KEHOP-2.2.2-15-2016-00102 számú pályázat folyamatát figyelemmel kíséri, a kapcsolattartás a tárggyal kapcsolatban a Nemzeti Fejlesztési és Programiroda Kft.-vel, mint konzorciumvezetővel folyamatos. A pályázat Bozzai, Kenéz, Pecöl, Megyehíd községek szennyvízelvezetésének, és a szombathelyi szennyvíztisztító telepre juttatásának megvalósítását célozza. A kivitelezésre vonatkozó vállalkozói szerződés aláírásra került, a projekt kivitelezéséhez kapcsolódó koordinációs értekezleteken részt vesz, a szükséges iratokat rendelkezésre bocsájtja, intézkedéseket megteszi az iroda.
* **Intézmények karbantartása, felújítása:** Intézményvezetők, és a GAMESZ intézmények felújítására karbantartására vonatkozó pénzügyi forrás kérésére irányuló kérelme alapján a költségvetésben biztosított óvoda felújítások és óvoda intézményi karbantartás felhasználásának elfogadásához a Gazdasági és Városstratégiai Bizottság ülésére az előterjesztések, a sürgősségi előterjesztések és határozati javaslatok folyamatosan előkészítésre kerültek.
* **Egyéb beadványok folytán képződött feladatok végrehajtása:** Az SZMSZC Puskás Tivadar Fém- és Villamosipari Szakgimnáziuma, Szakközépiskolája és Kollégiuma Kollégiumi Intézményegység vezetőjének bejelentése alapján, a kollégium mellett közterületen lévő, folyamatosan megrongálódó és SZOMPARK Kft. által karbantartott sportpályát övező labdafogó háló cseréjének vizsgálatát elindította az iroda, jelenleg a további intézkedések megtételéhez pénzügyi fedezet nem áll rendelkezésre. A Szombathely, Laky Demeter utcai posta újranyitásával kapcsolatosan lakossági igény merült fel. Az ügyintézés jelenleg folyamatban van. A gáz bekötési engedély megszerzése zajlik, a kérelmet a Magyar Posta Zrt. beadta a szolgáltatóhoz 2018. szeptemberében. A belső gáztervek elkészültek.

A **Főépítészi Iroda** az előző Közgyűlés óta eltelt időszakban az iroda településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, valamint a településrendezési eszköz generális felülvizsgálata soron szükséges teendőket látta el. A márciusi Közgyűlésre előterjesztést készítettek a 11-es Huszár út „B” terület és kapcsolódó területek átfogó városfejlesztési koncepciójára vonatkozó előzetes döntések meghozatala érdekében.

A **Vagyongazdálkodási Iroda** az előző közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő kérelmek lebonyolítását. A Közgyűlés és a Gazdasági és Városstratégiai Bizottság döntéseink végrehajtásával összefüggő feladatok is az iroda tevékenységét képezték (cégügyek, ingatlanpályázatok lebonyolítása). Az irodán zajlik a Gazdasági és Városstratégiai Bizottság ülésének előkészítése és az ülésről készült jegyzőkönyvek elkészítése. A 2019. évi vagyongazdálkodási koncepció előkészítése megtörtént. Az elmúlt évben eredménytelenül zárult a Szentkirályi Iskola, illetőleg a Szily J. u. 42. szám alatti ingatlan értékesítése, ezen ingatlanokra újabb pályázatok kiírása szükséges a vagyonkoncepció keretében. A 2018. évi vagyonkataszter statisztikai jelentése elkészült.

Az **Informatikai, Minőségügyi és Gondnoksági Kabinet** vezetője az alábbi tájékoztatást adta az osztály munkájáról:

Tájékoztatom a Tisztelt Közgyűlést, hogy az ASP Szombathely Megyei Jogú Város Önkormányzata interfészes csatlakozóként 2019. április 4-én az ASP.ADÓ szakrendszer tekintetében végrehajtotta a rendszercsatlakozást. Jelenleg a rendszer üzemszerű működésének tesztelése folyik és kezdeményezték a Magyar Államkincstár irányába a szakmailag indokolt módosítások átvezetését.

2019. április 24-től hatályos a **Kormány 75/2019. (IV.9.) Korm. rendelete** az önkormányzati ASP rendszerről szóló 257/2016. (VIII.31.) Korm. rendelet, valamint az elektronikus ügyintézés részletszabályairól szóló 451/2016. (XII.19.) Korm. rendelet módosításáról.

Az önkormányzati ASP rendszert érintően a főbb jogszabály módosítások az alábbiak:

* fogalommagyarázat pontosítása: csatlakozás, önkormányzat az ASP rendszerhez,
* interfészen keresztül csatlakozó önkormányzatok is igénybe tudják venni az ASP ELÜGY (portál és űrlap) szolgáltatásait,
* csatlakozói kör (nemzetiségi önkormányzatok, önkormányzat társulások feladatellátásának támogatása),
* önkéntes csatlakozói kör bővítése: térségi fejlesztési tanácsok,
* kapcsolat a közigazgatási tudástárral,
* informatikai biztonsággal kapcsolatos követelmények,
* önkormányzati ASP rendszerhez történő csatlakozással kapcsolatos átmeneti rendelkezések hatályon kívül helyezése.

Az ASP feladatok mellett az elektronikus ügyintézés jogszabályi feltételeinek informatikai feladatait is folyamatosan fejlesztik, és azon területen, ahol már komplex formában bevezethető, ott a szükséges oktatások mellett végrehajtják.

Az elektronikus ügyintézés hivatali szintű bevezetése ez évben komoly többletfeladatot jelent a hivatal valamennyi dolgozójának.

A **Belső Ellenőrzési Iroda** tevékenységéről az alábbi tájékoztatást adom:

A Belső Ellenőrzési Iroda 2018. február 28. és 2019. április közötti időszakban az alábbi tevékenységet látta el:

A beszámolási időszakban Szombathely Megyei Jogú Város Közgyűlése 358/2018. (XII.10.) Kgy. számú határozata alapján a Belső Ellenőrzési Iroda soron kívüli vizsgálatot folytatott a Szombathelyi Sportközpont és Sportiskola Nonprofit Kft. társaságnál. Szombathely Megyei Jogú Város Közgyűlése a 2019. március 13-ai zárt ülésén a vizsgálat megállapításairól szóló tájékoztatót és a benne foglaltakat a 77/2019. (III.13.) Kgy. számú határozatával tudomásul vette.

Ezt követően befejeződött a Szombathelyi Egészségügyi és Kulturális Intézmények Gazdasági Ellátó Szervezeténél „Az intézmény gazdálkodásának szabályozottsága, a szervezet gazdálkodásának áttekintése, valamint a belső kontrollok működésének megítélése” témakörben lefolytatott vizsgálat.

A vizsgálatok tapasztalatairól az iroda a vonatkozó jogszabályban foglaltaknak megfelelően a 2019. áprilisi Közgyűlésen számol be.

2019. március hónapban új vizsgálatot indított el az iroda az alábbi témában:

* A Berzsenyi Dániel Megyei Hatókörű Városi Könyvtár 2014-2017. gazdasági évekre vonatkozó költségvetési gazdálkodása szabályszerűségének vizsgálata.

A vizsgálat 2019. április végén fog befejeződni.

Kérem a Tisztelt Közgyűlést tájékoztatóm elfogadására.

**Szombathely, 2019. április „ ”**

**/: Dr. Károlyi Ákos :/**

**HATÁROZATI JAVASLAT**

**.…/ 2019. (IV…..) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal